VUNK face Înconjurul Lumii. Next Stop: Alba Iulia

Au trecut 2 ani de la ultima întâlnire a trupei VUNK cu fanii săi din Alba Iulia. 2 ani în care membrii trupei au simțit lipsa căldurii și a energiei pe care toți cei din Alba le-au oferit-o la fiecare revedere.

La finalul primei părți a turneului “Înconjurul Lumii”, ce a cuprins 18 orașe, liderul trupei, Cornel Ilie, a decis că această serie de concerte nu are cum să se încheie fără un spectacol și aici.

"*Înconjurul lumii*" este un proiect special, căci alături de membrii trupei, pe scena Casei de Cultura a Studenților vor urca un cvartet de coarde, un trompetist, un pianist și un percuționist.

Alba Iulia reprezintă a 21-a oprire din acest turneu, considerat de public cel mai emoționant și neașteptat proiect muzical românesc din acest an. Cu această ocazie, Cornel Ilie, liderul trupei VUNK și-a dorit să realizeze cea mai mare colecție de visuri.

Pentru asta, ca și în prima parte a turneului, spectatorii sunt invitați să scrie pe cărțile poștale primite la intrare, care este visul lor. La finalul turneului, colecția de visuri, însoțită de poveștile din turneu ale liderului trupei, Cornel Ilie, va fi disponibilă într-un e-book ce va putea fi descărcat de pe site-ul oficial al trupei.

Concertul va începe la ora 19, iar in deschidere va cânta Alexandra Ușurelu.

Biletele sunt puse în vânzare în rețeaua magazinelor Germanos, Diverta, Orange și Vodafone, la terminalele Zebra Pay din întreaga țară, dar și online pe www.iabilet.ro.